વાડ ચીભડાં ગળે એવું થયું. ખુદ કુંભકર્ણ જેવા કુંભકર્ણે ઘસઘસાટ ઘોરી રહેલા તકુભાઇની ઊંઘ બગાડી. વિશ્વભરમાં ક્યારેય પણ કોઇનીય પણ ઊંઘ બગડે એટલે સૌથી આમ તો સૌથી વધુ કચવાટ કુંભકર્ણને જ થાય. પરંતુ આ વખતે કુંભકર્ણને લાગ્યું હતું કે સૌ ઊંઘણશીઓએ પોતાના ખાતર જાગવું જ પડશે. એટલે તેણે તકુભાઇને ઢંઢોળ્યા. પરંતુ, કુંભકર્ણ જેવા કુંભકર્ણના ઢંઢોળવા છતાં તકુભાઇએ આમ તેમ હાથ વીંઝીને જે રીતે માત્ર પડખાં ફેરવ્યાં તે પરથી કુંભકર્ણ પ્રસન્ન થઇ ગયો કે લોકો ગમે તે કહે પણ પોતાનો અઠંગ નિંદ્રાવારસો દુનિયામાં સદૈવ અકબંધ રહેવાનો છે. પરંતુ, તરત જ તેને પોતાની ચિંતા સાંભરી એટલે તેમણે તકુભાઇને માથામાં ગદાથી ટપલી મારી.